ПАСТАНОВА МІНІСТЭРСТВА КУЛЬТУРЫ РЭСПУБЛІКІ БЕЛАРУСЬ

9 чэрвеня 2015 г. № 24

Аб зацвярджэнні Інструкцыі аб парадку арганізацыі і правядзення Нацыянальнага форуму «Музеі Беларусі»

Изменения и дополнения:

Постановление Министерства культуры Республики Беларусь от 3 мая 2019 г. № 26 (зарегистрировано в Национальном реестре - № 8/34177 от 22.05.2019 г.) <W21934177>

На падставе падпункта 4.1 пункта 4 артыкула 210 Кодэкса Рэспублікі Беларусь аб культуры і падпункта 5.5 пункта 5 Палажэння аб Міністэрстве культуры, зацверджанага пастановай Савета Міністраў Рэспублікі Беларусь ад 17 студзеня 2017 г. № 40, Міністэрства культуры Рэспублікі Беларусь ПАСТАНАЎЛЯЕ:

1. Зацвердзiць Iнструкцыю аб парадку арганізацыі і правядзення Нацыянальнага форуму «Музеi Беларусi» (прыкладаецца).

2. Дадзеная пастанова ўступае ў сiлу пасля яе афiцыйнага апублiкавання.

|  |  |
| --- | --- |
| Мiнiстр | Б.У.Святлоў |

|  |  |
| --- | --- |
| УЗГОДНЕНА  Міністр фінансаў  Рэспублікі Беларусь  У.В.Амарын  05.06.2015 | УЗГОДНЕНА  Старшыня  Брэсцкага абласнога  выканаўчага камітэта  А.В.Ліс  04.06.2015 |
|  |  |
| УЗГОДНЕНА  Першы намеснік старшыні  Віцебскага абласнога  выканаўчага камітэта  Г.І.Грэбнеў  08.06.2015 | УЗГОДНЕНА  Старшыня  Гомельскага абласнога  выканаўчага камітэта  У.А.Дворнік  05.06.2015 |
|  |  |
| УЗГОДНЕНА  Старшыня  Гродзенскага абласнога  выканаўчага камітэта  У.В.Краўцоў  05.06.2015 | УЗГОДНЕНА  Старшыня  Магілёўскага абласнога  выканаўчага камітэта  У.В.Даманеўскі  05.06.2015 |
|  |  |
| УЗГОДНЕНА  Старшыня  Мінскага абласнога  выканаўчага камітэта  С.Б.Шапіра  08.06.2015 | УЗГОДНЕНА  Старшыня  Мінскага гарадскога  выканаўчага камітэта  А.В.Шорац  08.06.2015 |

|  |  |
| --- | --- |
|  | ЗАЦВЕРДЖАНА  Пастанова Мiнiстэрства культуры Рэспублiкi Беларусь 09.06.2015 № 24  (са змяненнямі, унесенымі пастановай ад 3.05.2019 № 26) |

ІНСТРУКЦЫЯ   
аб парадку арганізацыі і правядзення Нацыянальнага форуму «Музеі Беларусі»

1. Дадзенай Iнструкцыяй вызначаецца парадак арганiзацыi i правядзення Нацыянальнага форуму «Музеi Беларусi» (далей – форум).

2. Арганізатарамі форуму з’яўляюцца Мiнiстэрства культуры і абласныя выканаўчыя камiтэты.

3. Асноўнымі мэтамі форуму з’яўляюцца:

адраджэнне, развіццё, папулярызацыя лепшых традыцый і дасягненняў нацыянальнай, сусветнай культуры, далучэнне да яе шырокіх слаёў грамадства;

паказ і папулярызацыя дзейнасці музеяў, вопыту культурна-асветніцкай работы;

павышэнне прафесійнага майстэрства ўдзельнікаў форуму;

развіццё і ўмацаванне міжнародных культурных сувязяў.

4. Перыядычнасць правядзення форуму – адзін раз у тры гады. Канкрэтныя тэрміны і месца яго правядзення вызначаюцца Мiнiстэрствам культуры па ўзгадненні з абласным выканаўчым камiтэтам, на тэрыторыі якога праводзіцца форум.

5. У рамках форуму праводзяцца канферэнцыі, семiнары, трэнінгі, круглыя сталы, прэзентацыя экспазiцыi форуму, конкурс прафесійнага майстэрства (далей – конкурс) i iншыя культурныя мерапрыемствы, канкрэтны пералік якіх прадугледжваецца ў праграме правядзення форуму.

6. Для непасрэднага кіраўніцтва арганізацыяй і правядзеннем форуму ствараецца арганізацыйны камітэт (далей – аргкамiтэт), склад якога зацвярджаецца Мiнiстэрствам культуры.

7. Аргкамiтэт:

7.1. ажыццяўляе непасрэднае кіраўніцтва арганізацыяй і правядзеннем форуму;

7.2. уносіць на разгляд Міністэрства культуры прапановы па каштарысе выдаткаў на арганізацыю і правядзенне форуму;

7.3. разглядае і зацвярджае:

праграму форуму;

план мерапрыемстваў па арганізацыі і правядзенні форуму;

склад журы конкурсу;

сiмволiку, узоры ўзнагарод, іншую атрыбутыку форуму;

спіс удзельнікаў форуму;

7.4. ажыццяўляе ўзаемадзеянне з зацікаўленымі суб’ектамі культурнай дзейнасці, іншымі арганізацыямі па пытаннях арганізацыі, правядзення форуму і яго асвятлення ў сродках масавай інфармацыі;

7.5. вызначае віды і формы інфармацыйна-рэкламнай падтрымкі форуму;

7.6. стварае дырэкцыю форуму.

8. Дырэкцыя форуму:

8.1. рыхтуе прапановы па каштарысе выдаткаў на арганізацыю і правядзенне форуму;

8.2. распрацоўвае і ўносіць на разгляд аргкамітэта:

план мерапрыемстваў па арганізацыі і правядзенні форуму;

праграму форуму;

сiмволiку, узоры ўзнагарод, іншую атрыбутыку форуму;

8.3. распрацоўвае:

канцэпцыю форуму;

эскiзы афармлення пляцовак форуму;

планы і сцэнарыі мерапрыемстваў форуму;

планы-схемы размяшчэння экспазіцыі форуму;

8.4. фармiруе спiсы ўдзельнiкаў форуму;

8.5. вырашае іншыя пытанні, якія ўзнікаюць у ходзе арганізацыі і правядзення форуму.

9. Удзельнікамі форуму могуць з’яўляцца:

9.1. члены арганізацыйнага камітэта, журы конкурсу, міжнародныя эксперты;

9.2. музейныя работнікі;

9.3. прадстаўнікі сродкаў масавай інфармацыі;

9.4. госці форуму (асобы, якія маюць афіцыйнае запрашэнне ад арганізатараў форуму або аргкамітэта);

9.5. музеі, галерэі, тураператары, турагенцтвы, выдаўцы друкаваных выданняў, арганізацыі, якія вырабляюць абсталяванне для музеяў і (або) распрацоўваюць архітэктурна-мастацкае рашэнне экспазіцый і выставак (далей, калі не вызначана іншае, – арганізацыі);

9.6. іншыя асобы, якія ўдзельнічаюць у арганізацыі і правядзенні форуму.

10. Удзельнікамі экспазіцыі форуму з’яўляюцца арганізацыі.

11. Для ўдзелу ў экспазіцыі форуму арганізацыі да 1 ліпеня года правядзення форуму накiроўваюць заяўкі ў адрас дырэкцыі форуму.

12. Заяўка на ўдзел у экспазіцыі форуму павінна змяшчаць поўную назву арганізацыі, яе паштовы адрас, тэлефон, прозвішча, асабістае імя, імя па бацьку (калі такое маецца) кіраўніка арганізацыі.

13. Удзельнiкамi конкурсу з’яўляюцца музеi i галерэi Рэспублiкi Беларусь (далей, калі не вызначана іншае, – удзельнiкi).

14. Конкурс праводзiцца па наступных намiнацыях:

«За лепшае прадстаўленне музея на экспазiцыi форуму»;

«За навацыі ў музейнай дзейнасці»;

«За лепшы экспазіцыйна-выставачны праект»;

«За лепшую культурна-адукацыйную праграму»;

«За лепшае музейнае выданне».

15. Iнфармацыя аб правядзеннi конкурсу размяшчаецца не менш чым за два месяцы да пачатку яго правядзення на афiцыйным сайце Мiнiстэрства культуры ў глабальнай камп’ютарнай сетцы Iнтэрнэт i ўтрымлiвае звесткi аб часе, месцы правядзення конкурсу, умовах конкурсу, крытэрыях i парадку ацэнкi прадстаўленых матэрыялаў, парадку i тэрмiнах аб’яўлення вынiкаў конкурсу, а таксама iншыя неабходныя звесткi.

16. Для ўдзелу ў конкурсе ўдзельнiкi да 1 верасня года правядзення форуму накiроўваюць у Мiнiстэрства культуры заяўку з адзнакай: «На конкурс». У заяўцы ўказваецца намiнацыя, у якой удзельнiк жадае прымаць удзел, бягучы (разліковы) рахунак па ўліку пазабюджэтных сродкаў (калі такі маецца), адрас, тэлефон, прозвішча, асабістае імя, імя па бацьку (калі такое маецца) кіраўніка ўдзельніка.

17. Да заяўкi прыкладаюцца конкурсныя матэрыялы: канцэпцыі, творчыя праекты, праграмы, відэа- і фотаматэрыялы, навуковыя публiкацыi, рэцэнзii, водгукi і iншыя матэрыялы, неабходныя для прэзентацыi ў намiнацыi.

Да конкурсных матэрыялаў прыкладаюцца iх копіі ў лічбавай форме.

Конкурсныя матэрыялы прадстаўляюцца на беларускай або рускай мове ў запячатаным выглядзе.

Пры ўдзеле ў некалькiх намiнацыях конкурсныя матэрыялы прадстаўляюцца па кожнай намiнацыi асобна.

18. Конкурсныя матэрыялы прадстаўляюцца па вынiках дзейнасцi ўдзельнiкаў за апошнiя два гады, якiя папярэднiчаюць даце пачатку конкурсу.

19. Конкурсныя матэрыялы не рэцэнзуюцца і не вяртаюцца.

20. Конкурсныя матэрыялы, прадстаўленыя пазней пазначанага тэрмiну, да ўдзелу ў конкурсе не дапускаюцца. Дата прадстаўлення конкурсных матэрыялаў, якiя дасылаюцца па пошце, вызначаецца па паштовым штэмпелi адпраўшчыка.

21. Конкурсныя матэрыялы разглядаюцца журы на закрытым пасяджэнні. Рашэнне прымаецца ў прысутнасцi не менш паловы складу журы адкрытым галасаваннем простай большасцю галасоў прысутных. Пры аднолькавай колькасцi галасоў голас старшынi журы з’яўляецца вызначальным.

Рашэнне журы афармляецца пратаколам, якi падпiсваецца ўсiмi членамi журы, прыняўшымі ўдзел у галасаваннi.

22. Пры вызначэннi пераможцаў конкурсу асноўнымi крытэрыямi з’яўляюцца: высокi прафесiйны ўзровень работ; наяўнасць арыгiнальных iдэй, iнавацыйных падыходаў; папулярызацыя музейных прадметаў, адметнасць прэзентацыйнай формы.

23. Пераможцы конкурсу ў кожнай з намінацый узнагароджваюцца дыпломамі першай, другой і трэцяй ступеняў і грашовымі прэміямі:

за першае месца – 50 базавых велічынь;

за другое месца – 40 базавых велічынь;

за трэцяе месца – 30 базавых велічынь.

24. Журы мае права ў межах устаноўленай колькасці грашовых прэмій:

прысуджаць не ўсе грашовыя прэміі і дыпломы;

прысуджаць некалькі дыпломаў з падзелам грашовай прэміі ў роўных долях паміж уладальнікамі гэтых дыпломаў.

25. Выплата грашовых прэмій пераможцам ажыццяўляецца за кошт сродкаў рэспубліканскага бюджэту ў межах сродкаў, прадугледжаных Міністэрству культуры на правядзенне цэнтралізаваных мерапрыемстваў, а таксама іншых крыніц, не забароненых заканадаўствам.

Грашовыя прэміі пералічваюцца Міністэрствам культуры на бягучыя (разліковыя) рахункі пераможцаў конкурсу, зыходзячы з памеру базавай велічыні, якая ўстаноўлена на дзень іх пералічэння.

26. Юрыдычнымі асобамі могуць быць устаноўлены за кошт пазабюджэтных сродкаў спецыяльныя прэмii і дыпломы ў намiнацыях:

«Лепшая партнёрская дзейнасць»;

«За вернасць прафесii»;

«Ідэі маладых»;

«Лепшы музей па арганiзацыi турыстычнага абслугоўвання» і іншых.

27. Вынiкi конкурсу абвяшчаюцца на ўрачыстай цырымонii закрыцця форуму, дзе пераможцам уручаюцца дыпломы.

28. Iнфармацыя аб вынiках конкурсу размяшчаецца на працягу 10 каляндарных дзён з дня абвяшчэння вынiкаў конкурсу на афіцыйным сайце Міністэрства культуры ў глабальнай камп’ютарнай сетцы Iнтэрнэт.

29. Фiнансаванне падрыхтоўкі i правядзення форуму ажыццяўляецца за кошт сродкаў рэспублiканскага i мясцовых бюджэтаў у межах сродкаў, прадугледжаных Міністэрству культуры і мясцовым выканаўчым камітэтам на правядзенне цэнтралiзаваных мерапрыемстваў, а таксама iншых крынiц, не забароненых заканадаўствам.